title: A Bizottság (EU) 2020/568 végrehajtási rendelete (2020. április 23.) egyes termékek kivitelének exportengedély bemutatásához kötéséről

text:
                  24.4.2020

                  HU

                  Az Európai Unió Hivatalos Lapja

                  L 129/7

         A BIZOTTSÁG (EU) 2020/568 VÉGREHAJTÁSI RENDELETE
         (2020. április 23.)
         egyes termékek kivitelének exportengedély bemutatásához kötéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a kivitelre vonatkozó közös szabályokról szóló, 2015. március 11-i (EU) 2015/479 európai parlamenti és tanácsi rendeletre (1) és különösen annak 6. cikkére,
         mivel:

                     (1)

                     2020. március 15-én az Európai Bizottság az (EU) 2015/479 rendelet 5. cikkének megfelelően közzétette az egyes termékek kivitelének exportengedély bemutatásához kötéséről szóló (EU) 2020/402 végrehajtási rendeletet (2). Ezt a rendeletet a 2020. március 19-i (EU) 2020/426 bizottsági végrehajtási rendelet (3) módosította.

                     (2)

                     Az (EU) 2020/402 rendelet és annak módosítása korlátozott, hathetes időtartamra alkalmazandó.

                     (3)

                     A COVID19 betegség által okozott járványügyi válsághelyzet folytatódásával a – szájmaszkból (és sebészi orr-szájmaszkból), védőkesztyűből, védőszemüvegből, arcvédő pajzsból és védőruházatból álló – személyi védőeszközök iránti uniós kereslet továbbra is nagyon magas, sőt folyamatosan növekszik. Az egyéni védőeszközök bizonyos típusai iránti kereslet különösen a belső piacon vezetett hiányhoz. Az ilyen típusú eszközök jellegüknél fogva és a jelenleg fennálló körülmények miatt alapvető fontosságú termékeknek minősülnek, mivel szükségesek a betegség továbbterjedésének megelőzéséhez és a fertőzött betegeket kezelő egészségügyi személyzet egészségének védelméhez.

                     (4)

                     Folyamatos erőfeszítések történnek annak biztosítása érdekében, hogy az egész EU-ban biztosítsák a megfelelő védőeszközök sürgős rendelkezésre állását. A személyi védőeszközök gyártási kapacitását megnövelték. A Bizottság egy 25 tagállam részvételével zajló, egyéni védőeszközökre vonatkozó közös közbeszerzést hajtott végre. Ezek a kezdeményezések sikeresnek bizonyulnak, és a védőeszközöket várhatóan két héttel azután rendelkezésre bocsátják, hogy a tagállamok aláírják a szerződést az ajánlattevőkkel.

                     (5)

                     Az uniós polgári védelmi mechanizmus keretében az Európai Bizottság lélegeztetőgépekből, védőmaszkokból és egyéb orvostechnikai felszerelésből álló stratégiai rescEU-készlet kialakításáról döntött, amelynek célja, hogy segítséget nyújtson az uniós országoknak a COVID19-világjárvány kapcsán. Ezt a készletet teljes egészében a Bizottság finanszírozza közvetlen támogatások révén, és azt egy vagy több tagállam területén helyezi el.

                     (6)

                     A Bizottság emellett – többek között az egyéni védőeszközök tekintetében – egy logisztikai koordinációs központot hozott létre azzal a céllal, hogy koordinálja az uniós kereslet és kínálat összehangolására irányuló erőfeszítéseket, és megkönnyítse a belső piac működését.

                     (7)

                     Ezen intézkedések ellenére és tekintettel az egyéni védőeszközök iránti megnövekedett uniós igényekre, a kereslet és a kínálat közötti szakadék még mindig fennáll, különösen egyes egyéni védőeszközök bizonyos típusai tekintetében, amelyek létfontosságúak a betegség terjedésének megelőzéséhez és a betegek kezeléséhez.

                     (8)

                     Az egyéni védőeszközök bizonyos típusainak Unióban fennálló hiányából adódó kritikus helyzet megoldására tett ezen erőfeszítések fényében további intézkedésekre van szükség, amelyek hozzájárulnak az egyéni védőeszközök hiányának orvoslásához és megelőzéséhez.

                     (9)

                     Ezeknek az egészségvédelmet célzó és a kereskedelemre ható intézkedéseknek célzottnak, arányosnak, átláthatónak és ideiglenesnek kell lenniük.

                     (10)

                     Az Európai Tanács tagjai március 26-i együttes nyilatkozatukban hangsúlyozták, hogy az egyéni védőeszközök kivitelének engedélyezéséről szóló határozat elfogadásával a belső tilalmak, illetve korlátozások minden formája várhatóan maradéktalanul és ténylegesen megszűnik.

                     (11)

                     Az Unió nem szándékozik a feltétlenül szükségesnél jobban korlátozni a kivitelt, és a globális világjárvány idején is fontosnak tartja a nemzetközi szolidaritás elvének fenntartását. Az uniós intézkedéseknek ezért arányosnak kell lenniük, és biztosítaniuk kell, hogy a kivitel – előzetes engedélyezés mellett – továbbra is lehetséges legyen. Ennek érdekében fontos, hogy a tagállamok csak olyan speciális körülmények között adjanak ki exportengedélyt, amikor a szóban forgó szállítás nem veszélyezteti az egyéni védőeszközök iránti Unión belüli tényleges igényt, ugyanakkor egy harmadik országban a hatósági vagy szakmai orvosi felhasználás iránti jogos szükséglet kielégítését szolgálja. Ezzel szemben a tagállamoknak nem szabad engedélyezniük azokat a kiviteleket, amelyek spekulatív torzulást idéznének elő, és az alapvető fontosságú felszerelések csekély vagy semmilyen objektív szükséglettel nem indokolható készletfelhalmozását szolgálnák.

                     (12)

                     Az exportengedélyezési rendszernek orvosolnia kell vagy meg kell előznie, hogy az alapvető termékekből hiány alakuljon ki az Unió határain belül. Egy ilyen rendszer fő célja a közegészség védelme az Unión belül.

                     (13)

                     Célszerű, hogy az ezen engedélyekre vonatkozó igazgatási szabályok az átmeneti rendszer időtartama alatt a tagállamok mérlegelési jogkörében maradjanak.

                     (14)

                     A nemzetközi szolidaritás elve alapján a tagállamoknak engedélyezniük kell a kivitelt a humanitárius segítségnyújtás keretében a sürgősségi műveletekhez szükséges ellátás lehetővé tétele érdekében.

                     (15)

                     Indokolt lenne, hogy a tagállamok megadják azokat az engedélyeket, amelyek olyan állami szervekhez és egyéb közjogi szervekhez irányuló kivitelre vonatkoznak, amelyek illetékességi körébe tartozik a rendelkezésre álló egyéni védőeszközök elosztása a COVID19-járvány által érintett vagy veszélyeztetett személyek vagy a COVID19-járvány elleni küzdelemben részt vevő személyek számára.

                     (16)

                     Az engedélyt csak akkor lehet megadni, ha a szóban forgó kivitel mennyisége nem veszélyezteti az egyéni védőeszközök elérhetőségét az érintett tagállam piacán vagy az Unió más részein a rendeletben meghatározott cél megvalósításának szempontjából. Ennek érdekében egy ilyen engedély kiadása előtt a tagállamoknak fel kell venniük a kapcsolatot a Bizottság által létrehozott logisztikai koordinációs központtal. A tagállamoknak azonban nem kell felvenniük a kapcsolatot a logisztikai koordinációs központtal a humanitárius segítségnyújtás keretében a sürgősségi műveletekhez szükséges ellátás engedélyezése esetében.

                     (17)

                     Az exportengedély megadásának eldöntésekor a tagállamok többek között vegyék figyelembe a következőket: az ellátási kötelezettségek teljesítése az Unió és a tagállamok közös közbeszerzési eljárása vagy a rescEU keretében, az Egészségügyi Világszervezet (WHO) keretében folytatott tevékenységek támogatása, az uniós szintű összehangolt válsághelyzeti válaszintézkedések támogatása, illetve a harmadik országoktól vagy nemzetközi szervezetektől kapott segítségkérések.

                     (18)

                     Emellett figyelembe kell venni az érintett termékek vonatkozásában az Unió vámterületének részei, valamint más országok és területek közötti piaci integráció fokát is, függetlenül attól, hogy az szabadkereskedelmi területet létrehozó megállapodás keretében vagy más okokból, például földrajzi közelség vagy történelmi kötelékek nyomán alakult ki. Hasonlóképpen az ilyen megállapodások vagy megegyezések alapján már létrehozott, szorosan integrált értékláncok és forgalmazási hálózatok megzavarása – különösen a szomszédos országok és gazdaságok esetében – a kívánttal ellentétes hatást váltana ki.

                     (19)

                     E rendelet az egyéni védőeszközök bizonyos típusaira vonatkozik. A koherencia biztosítása érdekében az ebben a rendeletben leírt engedélyezési rendszer hatálya alá tartozó egyéni védőeszközök típusainak leírását össze kell hangolni az Unión belüli sajátos igények kielégítését célzó közös közbeszerzés hatálya alá tartozó eszközök megfelelő leírásával. A KN-kódokat csak tájékoztató jelleggel kell megadni.

                     (20)

                     A logisztikai koordinációs központ célja annak biztosítása, hogy a személyi védőeszközök valamennyi típusa iránti kereslet megfelelően kielégíthető legyen az uniós piacon. Ennek alapján a későbbiekben szükségessé válhat az I. melléklet hatályának és az e rendelet által lefedett termékek körének a felülvizsgálata. A hatály felülvizsgálatának a COVID19 elleni küzdelemhez szükséges kritikus eszközök iránti szükségletnek és ezen eszközök hiányának a folyamatos értékelésén kell alapulnia. Kiemelt figyelmet kell fordítani a közös közbeszerzés által lefedett termékekre, valamint az uniós polgári védelmi mechanizmus keretében kért termékekre, mint például az egyéb típusú egyéni védőeszközök, lélegeztetőgépek és laboratóriumi termékek (tesztkészletek).

                     (21)

                     Az orvosi védőfelszerelések és az egyéni védőeszközök egységes piaca az Unió határain túl is szorosan integrált, mint ahogyan e termékek termelési értékláncai és elosztóhálózatai is. Ez különösen igaz az Európai Szabadkereskedelmi Társulás tagállamaira és a Nyugat-Balkánra, amelyek szoros integrációban állnak az Unióval. Bizonyos egyéni védőeszközök ezen országokba irányuló kivitelének exportengedélyhez kötése a kívánttal ellentétes hatást váltana ki, tekintettel a termelési értékláncok és az elosztó hálózatok szoros integráltságára, hiszen az ilyen eszközök elengedhetetlenek a betegség továbbterjedésének megakadályozásához és a fertőzött betegeket kezelő egészségügyi személyzet egészségének megóvásához. Ezért helyénvaló kizárni az említett országokat e rendelet alkalmazási köréből.

                     (22)

                     Hasonlóképpen helyénvaló kizárni az exportengedélyezési követelmény alkalmazási köréből a Szerződés II. mellékletében felsorolt tengerentúli országokat és területeket, továbbá a Feröer szigeteket, Andorrát, San Marinót, a Vatikánvárost és Gibraltárt is, mivel ezek az entitások különösen függenek azon tagállamok európai kontinensen kialakult ellátási láncaitól, amelyekhez tartoznak, vagy a velük szomszédos tagállamok ellátási láncaitól.

                     (23)

                     Ez a rendelet alkalmazandó az uniós áruknak az Unió vámterületéről történő kivitelére. Ezért az említett vámterülethez tartozó országokat nem kell mentesíteni annak érdekében, hogy korlátozás nélküli szállítmányokat kapjanak az Unión belüli területekről. Ez vonatkozik nevezetesen a Monacói Hercegségre (4). Ez fordítva is igaz: az Unió vámterületéről kifejezetten kizárt tagállami területek nem tartozhatnak az exportengedélyezés hatálya alá, ezért azokat is mentesíteni kell. Ez Büsingen, Heligoland, Livigno, Ceuta és Melilla területét érinti. Hasonlóképpen, a valamely tagállam kontinentális talapzatára vagy a valamely tagállam által az Egyesült Nemzetek Tengerjogi Egyezménye alapján kizárólagos gazdasági övezetként bejelentett övezetbe irányuló kivitelt mentesíteni kell e rendelet alkalmazása alól.

                     (24)

                     Az ebben a rendeletben előírt intézkedések nem alkalmazandók az uniós tagállamok közötti kereskedelemre. Az átmeneti időszak alatt Nagy-Britannia és Észak-Írország Egyesült Királysága a kilépésről rendelkező megállapodás 127. cikkének (3) bekezdése értelmében tagállamnak, és nem harmadik országnak tekintendő.

                     (25)

                     A fent említett országok némelyike jelenleg exportkorlátozásokat tart fenn az egyéni védőeszközökre vonatkozóan.

                     (26)

                     Az exportengedélyezési rendszerből kizárt országok és területek hatóságainak megfelelő garanciákat kell nyújtaniuk arra vonatkozóan, hogy ellenőrizni fogják a saját kivitelüket a szóban forgó termékekből annak érdekében, hogy elkerülhető legyen az (EU) 2020/402 végrehajtási rendelet által kitűzött cél veszélyeztetése. A Bizottságnak ezt szoros figyelemmel kell kísérnie.

                     (27)

                     Annak érdekében, hogy az e rendelet által elérni kívánt célkitűzés ne kerülhessen veszélybe, a kizárt országok és területek hatóságainak elérhetővé kell tenniük az Unióba irányuló ilyen kiviteleket.

                     (28)

                     A helyzet rendszeres értékelése, valamint az átláthatóság és a következetesség biztosítása érdekében a tagállamoknak jelenteniük kell a Bizottságnak az exportengedély iránti kérelmek megadására vagy elutasítására vonatkozó döntéseiket. A Bizottság ezen információkat rendszeresen nyilvánosan hozzáférhetővé teszi, kellően figyelembe véve a benyújtott adatok bizalmas jellegét.

                     (29)

                     mivel az előzetes engedélyezési követelmények kivételes jellegűek, azoknak célirányosnak és korlátozott időtartamúnak kell lenniük. Annak biztosítása érdekében, hogy az intézkedések ne maradjanak hatályban a szükségesnél hosszabb ideig, indokolt azok 30 napos időtartamra történő alkalmazása. A COVID19 betegség alakulása és terjedése függvényében, valamint a kereslet és kínálat közötti megfelelés tekintetében bekövetkezett fejlemények alapján a Bizottság rendszeresen felülvizsgálja a helyzetet, és mérlegeli, hogy szükséges-e az intézkedések időtartamának lerövidítése vagy meghosszabbítása.

                     (30)

                     Az e rendeletben előírt intézkedések összhangban vannak az (EU) 2015/479 rendelet 3. cikkének (1) bekezdésével létrehozott bizottság véleményével,

               ELFOGADTA EZT A RENDELETET:

            1. cikk
            Fogalommeghatározások
            E rendelet alkalmazásában:

                        1.

                        „kivitel”: a 952/2013/EU rendelet 269. cikke értelmében vett kiviteli eljárás,

                        2.

                        „az Európai Unió vámterülete”: a 952/2013/EU rendelet 4. cikke értelmében vett terület;

            2. cikk
            Exportengedély

               (1)   Az I. mellékletben felsorolt egyéni védőeszközök bizonyos típusainak kivitele a II. mellékletben meghatározott formanyomtatvány szerint kiállított exportengedélyhez kötött, függetlenül attól, hogy ezek az eszközök az Unióból származnak-e. Az ilyen engedély az uniós árukra korlátozódik (5); nincs szükség ilyen engedélyre a nem uniós áruk esetében. Ilyen engedélyt az exportőr székhelye szerinti tagállam illetékes hatóságai adnak ki írásban vagy elektronikus formában.

               (2)   Minden kivitelhez kiviteli engedélyre van szükség, amelyet az áruk kivitelre történő bejelentésekor vagy legkésőbb az áruk átengedésének pillanatában kell bemutatni.

               (3)   Érvényes kiviteli engedély bemutatása nélkül az ilyen áruk kivitele tilos.

               (4)   Az Albán Köztársaságba, Andorrába, Bosznia-Hercegovinába, a Feröer szigetekre, Gibraltárra, az Izlandi Köztársaságba, Koszovóba (6), a Liechtensteini Hercegségbe, Montenegróba, a Norvég Királyságba, az Észak-Macedón Köztársaságba, a San Marino Köztársaságba, Szerbiába, a Svájci Államszövetségbe, Vatikánvárosba, valamint a Szerződés II. mellékletében felsorolt tengerentúli országokba és területekre irányuló kivitelre nem vonatkoznak az (1) és a (2) bekezdésben meghatározott intézkedések. Ugyanez vonatkozik a Büsingenbe, Helgolandba, Livignóba, Ceutába és Melillába irányuló exportra is.

               (5)   A valamely tagállam kontinentális talapzatára vagy a valamely tagállam által az Egyesült Nemzetek Tengerjogi Egyezménye alapján kizárólagos gazdasági övezetként bejelentett övezetbe irányuló kivitel nem tartozhat az (1) és (2) bekezdésben meghatározott intézkedések hatálya alá.

               (6)   A szolidaritás elve alapján a tagállamoknak engedélyezniük kell a harmadik országban történő felhasználásra szánt kivitelt, a humanitárius segítségnyújtás keretében a sürgősségi műveletekhez szükséges ellátás lehetővé tétele érdekében. A tagállamok az exportengedély iránti kérelmeket sürgősen és a lehető leghamarabb, de 2 legkésőbb 2 munkanapon belül elbírálják, attól a naptól számítva, amikor valamennyi szükséges információt az illetékes hatóságok rendelkezésére bocsátottak.

               (7)   Indokolt lenne, hogy a tagállamok megadják azokat az engedélyeket, amelyek olyan állami szervekhez és egyéb közjogi szervekhez irányuló kivitelre vonatkoznak, amelyek illetékességi körébe tartozik a rendelkezésre álló egyéni védőeszközök elosztása a COVID19-járvány által érintett vagy veszélyeztetett személyek vagy a COVID19-járvány elleni küzdelemben részt vevő személyek számára. Ezeket az engedélyeket csak akkor lehet megadni, ha a szóban forgó kivitel mennyisége nem veszélyezteti az I. mellékletben felsorolt egyéni védőeszközök elérhetőségét az érintett tagállam piacán vagy az Unió más részein a rendeletben meghatározott cél megvalósításának szempontjából. Ennek érdekében a tagállamok az ilyen engedély megadása előtt tájékoztatják a Bizottságot a következő e-mail-címen: SG-CCH@ec.europa.eu. A Bizottság a tájékoztatást követő 48 órán belül véleményt ad ki.

            3. cikk
            Eljárási kérdések

               (1)   Amennyiben az I. mellékletben felsorolt egyéni védőeszközök az exportengedély iránti kérelem benyújtásának helyétől eltérő egy vagy több tagállamban találhatók, úgy ezt az exportengedély iránti kérelmen fel kell tüntetni. Azon tagállam illetékes hatóságai, ahol az exportengedély iránti kérelmet benyújtották, haladéktalanul megkeresik azon tagállam(ok) illetékes hatóságait, ahol az áru található, és megadják az ezzel kapcsolatos tájékoztatást. A megkeresett tagállam(ok) az engedély megadásával kapcsolatos esetleges ellenvetéseiket – amelyek kötelező érvényűek arra a tagállamra nézve, ahol a kérelmet benyújtották – a lehető leghamarabb, de legkésőbb öt munkanapon belül közlik.

               (2)   A tagállamok az exportengedély iránti kérelmeket a lehető leghamarabb, de legkésőbb öt munkanapon belül elbírálják, attól a naptól számítva, amikor valamennyi szükséges információt az illetékes hatóságok rendelkezésére bocsátottak. Kivételes körülmények között és megfelelően alátámasztott okokból ez az időtartam további 5 munkanappal meghosszabbítható.

               (3)   Az e rendelet szerinti exportengedély megadásáról való határozathozatal során a tagállamok figyelembe vesznek minden lényeges szempontot, ideértve adott esetben azt, hogy a kivitel többek között az alábbi célokat szolgálja-e:

                           —

                           ellátási kötelezettségek teljesítése közös közbeszerzési eljárás keretében a határokon átterjedő súlyos egészségügyi veszélyekről szóló 1082/2013/EU európai parlamenti és tanácsi határozat (7) 5. cikkével összhangban,

                           —

                           a határokon átterjedő súlyos egészségügyi veszélyekkel szembeni küzdelem céljára szolgáló egészségügyi ellenintézkedésekkel és/vagy egyéni védőeszközökkel összefüggésben a rescEU keretében történő készletfelhalmozás támogatása az (EU) 2019/570 bizottsági végrehajtási határozat (8) szerint,

                           —

                           az uniós polgári védelmi mechanizmushoz intézett és általa kezelt segítségnyújtás iránti megkeresések megválaszolása, valamint a politikai szintű integrált válságelhárítási mechanizmus (IPCR), az Európai Bizottság vagy más uniós intézmények által koordinált összehangolt támogatási intézkedések támogatása,

                           —

                           a genfi egyezmény értelmében védelemben részesülő segélyszervezetek jogszabályban előírt tevékenységeinek ellátása külföldön, feltéve, hogy e tevékenységek nem csorbítják azon képességüket, hogy nemzeti segélyszervezetként működjenek,

                           —

                           az Egészségügyi Világszervezet (WHO) Globális Járványriasztási és Válaszadási Hálózata (GOARN) keretében folytatott tevékenységek támogatása,

                           —

                           az uniós tagállamok külföldi műveleteinek ellátása, beleértve a katonai műveleteket, a nemzetközi rendőri missziókat és/vagy a nemzetközi polgári békefenntartó missziókat,

                           —

                           az EU és a tagállamok külföldi képviseleteinek ellátása.

               (4)   A tagállamok más tényezőket is figyelembe vehetnek, például az érintett termékek vonatkozásában a piaci integráció fokát – függetlenül attól, hogy az a tervezett exportáló országgal szabadkereskedelmi területet létrehozó megállapodás keretében vagy más okokból alakult-e ki –, valamint a földrajzi közelséget.

               (5)   Az exportengedély eldöntésekor a tagállamnak biztosítania kell az I. mellékletben felsorolt egyéni védőeszközök iránti kereslet kielégítését szolgáló uniós kínálat megfelelőségét. Az exportengedélyt ezért csak akkor lehet kiadni, ha a szóban forgó szállítmány nem veszélyezteti az egyéni védőeszközök elérhetőségét az érintett tagállam piacán vagy az Unió más részein a rendeletben meghatározott cél megvalósítását nézve. A helyzet legmegfelelőbb értékelése érdekében a tagállamok tájékoztatják a Bizottságot az alábbi e-mail-címen: SG-CCH@ec.europa.eu, különösen akkor, ha a tervezett export mennyisége hiányt okozhat.

               (6)   A Bizottság a kérelem kézhezvételétől számított 48 órán belül véleményt ad ki.

               (7)   A tagállamok dönthetnek úgy, hogy elektronikus dokumentumokat használnak az exportengedélyre vonatkozó kérelmek elbírálása céljából.

            4. cikk
            Értesítések

               (1)   A tagállamok haladéktalanul értesítik a Bizottságot a megadott és elutasított engedélyekről.

               (2)   Ezen értesítések a következő elemeket tartalmazzák:

                           a)

                           az illetékes hatóság neve és elérhetősége,

                           b)

                           az exportőr megnevezése,

                           c)

                           rendeltetési ország,

                           d)

                           végső címzett,

                           e)

                           az exportengedély megadásának elfogadása vagy elutasítása,

                           f)

                           vámtarifaszám,

                           g)

                           mennyiség,

                           h)

                           mennyiségi egység és árumegnevezés.

                     Az értesítést elektronikus úton kell benyújtani az alábbi címre: TRADE-EXPORTAUTHORISATIONPPE@ec.europa.eu

               (3)   A Bizottság a megadott és elutasított engedélyekre vonatkozó ezen információkat nyilvánosan hozzáférhetővé teszi, figyelembe véve a benyújtott adatok bizalmas jellegét.

            5. cikk
            Felülvizsgálatra vonatkozó rendelkezés
            A Bizottság figyelemmel kíséri a helyzetet, és ha szükséges, haladéktalanul felülvizsgálja e rendelet alkalmazási időszakát és termékkörét, figyelembe véve a COVID19 betegség okozta járványügyi válsághelyzet alakulását, valamint az uniós piac keresletének és kínálatának megfelelőségét.

            6. cikk
            Záró rendelkezések
            Ez a rendelet 2020. április 26-án lép hatályba. Ezt a rendeletet 30 napig kell alkalmazni.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. április 23-án.

                  a Bizottság részéről

                  az elnök

               Ursula VON DER LEYEN

            (1)  HL L 83., 2015.3.27., 34. o.

            (2)  A Bizottság (EU) 2020/402 végrehajtási rendelete (2020 március 14.) egyes termékek kivitelének exportengedély bemutatásához kötéséről (HL L 77 I, 2020.3.15., 1. o.).

            (3)  A Bizottság (EU) 2020/426 végrehajtási rendelete (2020. március 19.) az egyes termékek kivitelének exportengedély bemutatásához kötéséről szóló (EU) 2020/402 végrehajtási rendelet módosításáról (HL L 84 I, 2020.3.20., 1. o.).

            (4)  Lásd az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendelet 4. cikke (2) bekezdésének a) pontját (HL L 269., 2013.10.10., 1. o.).

            (5)  Az alkalmazás alól kizárt ügyletekkel kapcsolatban lásd az Uniós Vámkódex létrehozásáról szóló, 2013. október 9-i módosított 952/2013/EU európai parlamenti és tanácsi rendelet 269. cikkének (2) bekezdését (HL L 269., 2013.10.10., 1. o.).

            (6)  Ez a megnevezés nem érinti a jogállással kapcsolatos álláspontokat, továbbá összhangban van az 1244 (1999) sz. ENSZ BT-határozattal és a Nemzetközi Bíróságnak a koszovói függetlenségi nyilatkozatról szóló véleményével.

            (7)  Az Európai Parlament és a Tanács 1082/2013/EU határozata (2013. október 22.) a határokon átterjedő súlyos egészségügyi veszélyekről és a 2119/98/EK határozat hatályon kívül helyezéséről (HL L 293., 2013.11.5., 1. o.).

            (8)  A Bizottság (EU) 2019/570 végrehajtási határozata (2019. április 8.) az 1313/2013/EU európai parlamenti és tanácsi határozat végrehajtására a rescEU-képességekkel összefüggésben alkalmazandó szabályok megállapításáról, valamint a 2014/762/EU bizottsági végrehajtási határozat módosításáról (HL L 99., 2019.4.10., 41. o.).

            I. MELLÉKLET

               Védőeszközök

            Az e mellékletben felsorolt eszközök megfelelnek az (EU) 2016/425európai parlamenti és tanácsi rendelet (1), illetve a 93/42/EGK tanácsi irányelv (2) rendelkezéseinek az I. osztályba tartozó orvostechnikai eszközök tekintetében.

                        Kategória

                        Leírás

                        KN-kódok

                        Védőszemüveg, szemvédő eszköz

                                    —

                                    Védelmet nyújt a potenciálisan fertőző anyagokkal szemben,

                                    —

                                    Körbeveszi a szemet és annak környékét,

                                    —

                                    Kompatibilis különböző típusú légszűrő félálarcokkal (FFP) és álarcokkal,

                                    —

                                    Átlátszó lencsével ellátott

                                    —

                                    Többször használható (tisztítható és fertőtleníthető) vagy egyszer használatos,

                                    —

                                    Védelmet nyújt az arcbőr számára a cseppfertőzés ellen.

                        ex 9004 90 10
                        ex 9004 90 90

                        Orr-száj védő eszköz

                                    —

                                    A viselőjét a potenciálisan fertőző anyagokkal szemben védő, valamint a viselője által terjesztett, potenciálisan fertőző anyagokkal szemben védő maszk,

                                    —

                                    Többször használható (tisztítható és fertőtleníthető) vagy egyszer használatos,

                                    —

                                    Arcvédő pajzzsal ellátva is,

                                    —

                                    Cserélhető szűrővel felszerelve is.

                        ex 6307 90 98
                        ex 9020 00 00

                        Védőruha

                                    —

                                    A viselőjét a potenciálisan fertőző anyagokkal szemben védő, valamint a viselő által terjesztett, potenciálisan fertőző anyagokkal szemben védő nem steril ruhadarab (pl. köpeny, öltözék).

                                    —

                                    Többször használható (tisztítható és fertőtleníthető) vagy egyszer használatos.

                        ex 3926 20 00
                        ex 4015 90 00
                        ex 6113 00
                        ex 6114
                        ex 6210 10 10
                        6210 10 92
                        ex 6210 10 98
                        ex 6210 20 00
                        ex 6210 30 00
                        ex 6210 40 00
                        ex 6210 50 00
                        ex 6211 32 10
                        ex 6211 32 90
                        ex 6211 33 10
                        ex 6211 33 90
                        ex 6211 39 00
                        ex 6211 42 10
                        ex 6211 42 90
                        ex 6211 43 10
                        ex 6211 43 90
                        ex 6211 49 00
                        ex 9020 00 00

               (1)  Az Európai Parlament és a Tanács (EU) 2016/425 rendelete (2016. március 9.) az egyéni védőeszközökről és a 89/686/EGK tanácsi irányelv hatályon kívül helyezéséről (HL L 81., 2016.3.31., 51. o.).

               (2)  A Tanács 93/42/EGK irányelve (1993. június 14.) az orvostechnikai eszközökről (HL L 69., 1993.7.12., 1. o.).

            II. MELLÉKLET

               A 2. cikkben említett exportengedély iránti kérelem

            A tagállamok az exportengedélyek kiadása során törekednek az engedély jellegének feltüntetésére a formanyomtatványon. Ez az exportengedély annak lejárati napjáig az Európai Unió valamennyi tagállamában érvényes.

                        EURÓPAI UNIÓ

                        Egyéni védőeszköz kivitele ((EU) 2020/568 rendelet)

                                    1.

                                    Exportőr

                                       (EORI szám, adott esetben)

                                    2.

                                    Az engedély száma

                                    3.

                                    Lejárat napja

                                    4.

                                    Kibocsátó hatóság

                                    5.

                                    Célország

                                    6.

                                    Végső címzett

                                    6a.

                                    Hozzájárul-e a kivitel a 3. cikkben felsorolt szempontok valamelyikéhez, vagy a kivitel célja a humanitárius segítségnyújtás keretében a sürgősségi műveletekhez szükséges ellátás lehetővé tétele a 2. cikk (6) bekezdése alapján?

                                    7.

                                    Vámtarifaszám

                                    8.

                                    Mennyiség

                                    9.

                                    Egység

                                    10.

                                    Árumegnevezés

                                    11.

                                    Hely

                                    7.

                                    Vámtarifaszám

                                    8.

                                    Mennyiség

                                    9.

                                    Egység

                                    10.

                                    Árumegnevezés

                                    11.

                                    Hely

                                    7.

                                    Vámtarifaszám

                                    8.

                                    Mennyiség

                                    9.

                                    Egység

                                    10.

                                    Árumegnevezés

                                    11.

                                    Hely

                                    7.

                                    Vámtarifaszám

                                    8.

                                    Mennyiség

                                    9.

                                    Egység

                                    10.

                                    Árumegnevezés

                                    11.

                                    Hely

                                    12.

                                    Aláírás, kiállítás helye és dátuma, bélyegző

               Magyarázatok az exportengedély-formanyomtatványhoz

            Eltérő megjelölés hiányában minden rovat kitöltése kötelező.
            Annak érdekében, hogy egy formanyomtatványon négy különböző termékre vonatkozóan lehessen engedélyt kérni, a formanyomtatvány a 7–11. rovatot négyszer tartalmazza.

                        1. rovat

                        Exportőr

                        Azon exportőr teljes neve és címe, valamint – ha alkalmazandó – EORI-száma, amely részére az engedélyt kiállítják.

                        2. rovat

                        Az engedély száma

                        Az engedélyszámot az exportengedélyt kiállító hatóság írja be a következő formátumban: XXyyyy999999, ahol XX a kiállító tagállam 2 betűs geonómenklatúra-kódja  (1), yyyy az engedély kiállításának éve 4 számjeggyel, 999999 a kiállító hatóság által megállapított, az XXyyyy kódon belül egyedi 6 jegyű számjel.

                        3. rovat

                        Lejárat napja

                        A kiállító hatóság meghatározhatja az engedély lejáratának napját. A lejárat napja legfeljebb 30 nappal lehet későbbi e rendelet hatálybalépésének napjánál.
                        Ha a kiállító hatóság nem határozza meg a lejárat napját, az engedély legkésőbb 30 nappal e rendelet hatálybalépése után érvényét veszti.

                        4. rovat

                        Kibocsátó hatóság

                        Az exportengedélyt kiállító tagállami hatóság teljes neve és címe.

                        5. rovat

                        Célország

                        Az engedély tárgyát képező áru rendeltetési országának 2 betűs geonómenklatúra-kódja.

                        6. rovat

                        Végső címzett

                        Ha az engedély kiállításakor ismert az áru végső címzettje, akkor annak teljes neve és címe, valamint – ha alkalmazandó – EORI-száma. Ha az engedély kiállításakor az áru végső címzettje nem ismert, a rovatot üresen kell hagyni.

                        6a. rovat

                        Hozzájárul-e a kivitel a 3. cikkben felsorolt szempontok valamelyikéhez, vagy a kivitel célja a humanitárius segítségnyújtás keretében a sürgősségi műveletekhez szükséges ellátás lehetővé tétele a 2. cikk (6) bekezdése alapján?

                        Fel kell tüntetni azt, ha a kivitel a 3. cikkben felsorolt szempontok valamelyikét szolgálja, vagy a kivitel célja a humanitárius segítségnyújtás keretében a sürgősségi műveletekhez szükséges ellátás lehetővé tétele a 2. cikk (6) bekezdése alapján.

                        7. rovat

                        Vámtarifaszám

                        A kivinni kívánt árunak a Harmonizált Rendszer vagy a Kombinált Nómenklatúra (2) szerinti, az engedély kiállításakor alkalmazandó számkódja.

                        8. rovat

                        Mennyiség

                        Az áru mennyisége a 9. rovatban feltüntetett mértékegységben kifejezve.

                        9. rovat

                        Egység

                        Az a mértékegység, amelyben az áru mennyisége a 8. rovatban meg van adva. Ha az áru mennyisége darabszámban van megadva (pl. védőmaszk), a „P/ST” kódot kell feltüntetni.

                        10. rovat

                        Árumegnevezés

                        Az áru kellően pontos, közérthető, az áru azonosítását lehetővé tévő megnevezése.

                        11. rovat

                        Hely

                        Azon tagállam geonómenklatúra-kódja, ahol az áru található. Ha az áru a kiállító hatóság tagállamában van, a rovatot üresen kell hagyni.

                        12. rovat

                        Aláírás, bélyegző, kiállítás helye és dátuma

                        A kiállító hatóság aláírása és bélyegzője. Az engedély kiállításának helye és dátuma.

               (1)  A Bizottság 1106/2012/EU rendelete (2012. november 27.) a Közösség harmadik országokkal folytatott külkereskedelmére vonatkozó statisztikáról szóló 471/2009/EK európai parlamenti és tanácsi rendeletnek az országok és területek nómenklatúrájának frissítése tekintetében történő végrehajtásáról (HL L 328., 2012.11.28., 7. o.).

               (2)  A Tanács 2658/87/EGK rendelete (1987. július 23.) a vám- és a statisztikai nómenklatúráról, valamint a Közös Vámtarifáról (HL L 256., 1987.9.7., 1. o.).


title: A Bizottság (EU) 2020/600 végrehajtási rendelete (2020. április 30.) az (EU) 2017/892, az (EU) 2016/1150, a 615/2014/EU, az (EU) 2015/1368 és az (EU) 2017/39 végrehajtási rendelettől a COVID-19-világjárvány okozta válság kezelésére irányuló egyes intézkedések tekintetében való eltérésről

text:
                  4.5.2020

                  HU

                  Az Európai Unió Hivatalos Lapja

                  L 140/40

         A BIZOTTSÁG (EU) 2020/600 VÉGREHAJTÁSI RENDELETE
         (2020. április 30.)
         az (EU) 2017/892, az (EU) 2016/1150, a 615/2014/EU, az (EU) 2015/1368 és az (EU) 2017/39 végrehajtási rendelettől a COVID-19-világjárvány okozta válság kezelésére irányuló egyes intézkedések tekintetében való eltérésről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 25., 31., 38., 54. és 57. cikkére,
         mivel:

                     (1)

                     A jelenlegi COVID-19-világjárvány és az annak következtében bevezetett széles körű forgalmi korlátozások miatt a mezőgazdasági termelők, a bortermelők, az olívaolaj-termelők és a méhészek mindegyik tagállamban rendkívüli nehézségekkel szembesülnek. A logisztikai problémák és a munkaerőhiány kiszolgáltatottá tették őket a pandémia okozta gazdasági zavarokkal szemben. Különösen pénzügyi nehézségekkel és likviditási problémákkal kell szembenézniük. Az említett, korábban nem tapasztalt körülmények együttes fennállásának fényében, a közös agrárpolitika keretébe tartozó különböző végrehajtási rendeletek bizonyos rendelkezéseitől való eltérések révén könnyíteni kell a helyzeten.

                     (2)

                     Az (EU) 2017/892 bizottsági végrehajtási rendelet (2) 9. cikkének (1) bekezdése értelmében a termelői szervezeteknek minden olyan operatív program tekintetében, amelyre támogatást kérnek, a támogatásra vagy az annak fennmaradó részére vonatkozó kérelmet az azt az évet követő év február 15-ig kell benyújtaniuk a tagállam illetékes hatóságának, amelyre a támogatást igénylik. Az említett rendelet 9. cikkének (3) bekezdése értelmében a támogatási kérelmek tartalmazhatnak tervezett, de fel nem merült kiadásokat, amennyiben bizonyos feltételek teljesülését sikerül bizonyítani. E feltételek között szerepel, hogy a szóban forgó műveleteket az operatív program végrehajtásának évében december 31-ig az érintett termelői szervezet befolyásán kívül eső okok miatt nem lehetett végrehajtani, valamint hogy a szóban forgó műveletek az azt az évet követő év április 30-ig végrehajthatók, amelyre vonatkozóan a támogatást igénylik. Tekintettel a COVID-19-világjárványra, az (EU) 2017/892 végrehajtási rendelet 9. cikke (3) bekezdésének b) pontjától eltérve elő kell írni, hogy a 2021. február 15-ig benyújtandó támogatási kérelmek a 2020. évre programozott, de 2020. december 31-ig végre nem hajtott műveletekkel kapcsolatos kiadásokra is kiterjedhessenek, amennyiben e műveletek 2021. augusztus 15-ig végrehajthatók. Ugyanezen okból az (EU) 2017/892 végrehajtási rendelet 9. cikke (3) bekezdésének b) pontjától eltérve elő kell írni továbbá, hogy a 2020. február 15-ig benyújtott támogatási kérelmek kiterjedhessenek a 2019. évre programozott, de 2019. december 31-ig végre nem hajtott műveletekkel kapcsolatos kiadásokra, amennyiben e műveletek 2020. augusztus 15-ig végrehajthatók.

                     (3)

                     Az elmúlt hónapokban a kormányok által a COVID-19-világjárvány okozta válság kezelése érdekében hozott intézkedések – különösen a szállodák, bárok és éttermek bezárása, a személyek és áruk mozgásának az alapvető fontosságúra való korlátozása, valamint az Unión belüli határok némelyikének lezárása – negatív hatást gyakorolnak az uniós borágazatra. Becslések szerint a szállodák, bárok és éttermek bezárása az Unióban elfogyasztott bor mennyiségének 30 %-át érinti közvetlenül, ami értékét tekintve az Unióban elfogyasztott bor 50 %-ának felel meg. Emellett a világjárvány okozta munkaerőhiány és logisztikai nehézségek miatt is nyomás nehezedik a bortermelőkre és a borágazat egészére. A bortermelőknek egyre komolyabb problémákkal – alacsony árakkal, csökkent fogyasztással, szállítási és értékesítési nehézségekkel – kell szembenézniük az idei szürettel kapcsolatban.

                     (4)

                     Ezenkívül az uniós borpiacot már 2019 folyamán is sorozatos nehézségek sújtották, és a borkészletek a 2009 óta regisztrált legmagasabb szintre emelkedtek. Ez a fejlemény elsősorban a 2018. évi rekordtermésnek és az uniós borfogyasztás általános csökkenésének tudható be. Ezenkívül a kivitelre hatással voltak az Amerikai Egyesült Államok – az uniós borágazat fő exportpiaca – által az uniós borokra kivetett további importvámok. A COVID-19-világjárvány újabb csapásként érte ezt az érzékeny ágazatot, amely immár nem képes a termékei hatékony forgalmazására, ami elsősorban a főbb exportpiacok bezárásának, valamint a megfelelő kijárási korlátozások és lezárások biztosítása érdekében hozott intézkedéseknek tudható be, és különösen annak, hogy teljes egészében megszakadtak a vendéglátási tevékenységek és lehetetlenné vált a szokásos vásárlók ellátása. Mindez a borágazat valamennyi szereplője esetében bevételkieséshez vezet. A pandémia kezelése érdekében hozott intézkedések időtartamával, valamint az árakra, a fogyasztási szokásokra és a jövedelmekre gyakorolt hatásával kapcsolatos bizonytalanság tovább fokozza az uniós borágazatra nehezedő nyomást.

                     (5)

                     Mindezek alapján sürgős intézkedéseket kell hozni a helyzet kezelése érdekében, az (EU) 2016/1150 bizottsági végrehajtási rendelet (3) több rendelkezésétől való eltérés révén nagyobb rugalmasságot biztosítva az 1308/2013/EU rendelet 43. cikke szerinti egyes támogatási intézkedések végrehajtása tekintetében.

                     (6)

                     Az (EU) 2016/1150 bizottsági végrehajtási rendelet 2. cikkének (1) bekezdése értelmében az 1308/2013/EU rendelet 41. cikkének (5) bekezdésében említett alkalmazandó támogatási programok módosításának benyújtására pénzügyi évenként legfeljebb kétszer van lehetőség. Annak érdekében, hogy a tagállamok a COVID-19-világjárvány okozta válsággal összefüggő okokból gyorsan módosíthassák nemzeti támogatási programjaikat, indokolt lehetővé tenni, hogy az ilyen módosításokat pénzügyi évenként kettőnél többször is be lehessen nyújtani, feltéve, hogy azokat 2020. október 15. előtt benyújtják. A tagállamoknak képesnek kell lenniük arra, hogy gyorsan reagáljanak a COVID-19-világjárvány miatti válsághoz kapcsolódó rendkívüli körülményekre, és olyan korán, illetve olyan gyakorisággal nyújtsák be programjuk módosításait, ahogy azt szükségesnek ítélik. Ez a rugalmasság lehetővé tenné számukra, hogy optimalizálják a már bevezetett intézkedéseket, növeljék a beavatkozások számát, illetve a piaci helyzet fényében gyakrabban hajtsanak végre módosításokat. Emellett arra is lehetőséget teremtene, hogy azok a tagállamok, amelyek további intézkedésekkel egészítenék ki nemzeti támogatási programjukat, e rendelet hatálybalépésekor ezt azonnal megtehessék, és ne kelljen megvárniuk vele a módosításokra előírt következő határidőt. E nagyobb rugalmasság révén a gazdasági szereplőknek, köztük a piacra újonnan belépőknek több lehetőségük lenne a támogatási kérelmek benyújtására. Ennek célja, hogy enyhítse a borágazat nehézségeit, és biztosítsa a COVID-19-világjárvány okozta válság következményeinek kezeléséhez szükséges rugalmasságot.

                     (7)

                     Ezért ideiglenes eltérést kell biztosítani az (EU) 2016/1150 végrehajtási rendelet 2. cikkének (1) bekezdésétől annak érdekében, hogy a nemzeti támogatási programokat szükség esetén az 1308/2013/EU rendelet 45. cikke (1) bekezdésének a) pontjában és 46–52. cikkében említett intézkedések tekintetében is módosítani lehessen. Az (EU) 1308/2013 rendelet 45. cikke (1) bekezdésének b) pontjában említett promóciós intézkedés tekintetében az (EU) 2020/133 bizottsági végrehajtási rendelet (4) lehetővé teszi a tagállamok számára, hogy szükség esetén változtatásokat hajtsanak végre nemzeti támogatási programjaikban.

                     (8)

                     Tekintettel a COVID-19-világjárvány okozta válságra és az ebből eredő humánerőforrás-hiányra, a termelők gyakorlatilag képtelenek elvégezni a zöldszürettel kapcsolatos tervezett műveleteket. Ezért a 2020. évre vonatkozóan helyénvaló meghosszabbítani a zöldszüreti támogatás iránti kérelmek benyújtásának az (EU) 2016/1150 végrehajtási rendelet 8. cikke b) pontjában, valamint az ilyen műveletek végrehajtásának az említett végrehajtási rendelet 8. cikke d) pontjában meghatározott határidejét. Ez további időt biztosít a termelőknek arra, hogy megtervezzék az ilyen műveleteket és felvegyék az elvégzésükhöz szükséges munkaerőt.

                     (9)

                     Tekintettel továbbá a COVID-19-világjárvány okozta válságra és az annak következtében kialakult, egyre növekvő piaci borfeleslegre, okafogyottnak tűnik megkövetelni a tagállamoktól, hogy konkrét indokolást adjanak a zöldszüret alkalmazására. Ezért helyénvaló eltérni az (EU) 2016/1150 végrehajtási rendelet 8. cikkének c) pontjától, és a 2020. évre vonatkozóan ideiglenesen felfüggeszteni azt a követelményt, amely szerint a tagállamoknak meg kell határozniuk a várható piaci helyzetet, amely indokolja, hogy a piaci egyensúly helyreállítása és a válság elkerülése érdekében zöldszüretet kívánnak végezni.

                     (10)

                     Az 1308/2013/EU rendelet 29. cikke megállapítja a termelői szervezetek által az olívaolaj- és az étkezésiolajbogyó-ágazat támogatása céljából kidolgozott hároméves munkaprogramokra vonatkozó szabályokat. A COVID-19-világjárványhoz kapcsolódó jelenlegi válság az olívaolaj- és az étkezésiolajbogyó-ágazat támogatására irányuló hároméves programok végrehajtásának második és harmadik évében tervezett tevékenységek megvalósítása tekintetében rendkívüli és példa nélküli kihívás elé állítja a kedvezményezetteket. Következésképpen a kedvezményezettek számára kivételes jelleggel rugalmasságot kell biztosítani annak lehetővé tétele révén, hogy bizonyos feltételek mellett módosíthassák e tevékenységeket. Ezért e rugalmasság biztosítása érdekében el kell térni a 615/2014/EU bizottsági végrehajtási rendelet (5) egyes rendelkezéseitől, ami azonban nem befolyásolhatja az uniós finanszírozás kifizetésének határidejét.

                     (11)

                     A méhészeti programokra vonatkozó, az ágazatban nyújtott támogatásokkal kapcsolatos szabályokat az (EU) 2015/1368 bizottsági végrehajtási rendelet (6) állapítja meg. Az említett rendelet 2. cikke szerint a méhészeti év az augusztus 1-jétől július 31-ig tartó 12 egymást követő hónapot jelenti. Következésképpen a 2020-as méhészeti év 2019. augusztus 1-jétől 2020. július 31-ig tart. Az említett rendelet 3. cikkével összhangban minden tagállamnak értesítést kell küldenie az ország egész területére vonatkozó egységes méhészeti programra irányuló javaslatáról. A rendelet 6. cikke értelmében a tagállamok a méhészeti év folyamán módosíthatják a méhészeti programjukban foglalt intézkedéseket. Az éves kiadási előirányzatok felső határát azonban nem szabad túllépni. Az (EU) 2015/1368 végrehajtási rendeletet módosítani kell annak érdekében, hogy a tagállamok akár 2020. július 31. után is végrehajthassák a 2020-as méhészeti évre tervezett intézkedéseket. Ez a módosítás nem befolyásolhatja a kifizetési időszakot. Az 1308/2013/EU rendelet 55. cikkének (1) bekezdése értelmében a méhészeti programokat a méhészeti képviseleti szervezetekkel együttműködésben kell kidolgozni. A méhészeti programok módosításának kérelmezése előtt a tagállamoknak konzultálniuk kell az érintett szervezetekkel.

                     (12)

                     Az (EU) 2017/39 bizottsági végrehajtási rendelet (7) 1. cikkének (2) bekezdése meghatározza az iskolaév fogalmát az 1308/2013/EU rendelet 23. cikkében említett program (az iskolaprogram) alkalmazásában. A tagállamok által a COVID19-pandémia kezelése érdekében bevezetett intézkedések – köztük az oktatási intézmények ideiglenes bezárása – a 2019/2020-as tanévben zavart okoztak az iskolaprogram végrehajtásában. Ezek az intézkedések átmenetileg megakadályozták a gyümölcsök, a zöldségek és a tej oktatási intézményekben történő szétosztását, valamint a kísérő oktatási intézkedések és a népszerűsítéssel, nyomon követéssel, valamint értékeléssel kapcsolatos tevékenységek végrehajtását. Ezért helyénvaló az (EU) 2017/39 végrehajtási rendelet 1. cikkének (2) bekezdésétől eltérve meghosszabbítani a 2019/2020-as tanévet annak érdekében, hogy a tagállamok 2020. szeptember 30-ig folytathassák a szóban forgó tanévre tervezett tevékenységeket.

                     (13)

                     Az (EU) 2017/39 végrehajtási rendelet 4. cikkének (3), (4) és (5) bekezdése, valamint 5. cikkének (3) bekezdése meghatározza azt az időszakot, amelyre a termékek biztosítására és elosztására, valamint a kísérő oktatási intézkedésekre vonatkozó támogatási kérelmek vonatkozhatnak, továbbá megállapítja a támogatási kérelmek benyújtásának és az iskolaprogram keretében nyújtott támogatás kifizetésének határidejét. Tekintettel a 2019/2020-as tanév időtartamának meghosszabbítására, az iskolaprogram keretében 2020. július 31. után végzett tevékenységekre vonatkozó támogatási kérelmek tekintetében eltérést kell biztosítani az (EU) 2017/39 végrehajtási rendelet 4. cikkének (3), (4) és (5) bekezdésétől, valamint 5. cikkének (3) bekezdésétől annak érdekében, hogy a kérelmek két hétnél rövidebb időszakokra is vonatkozhassanak, valamint meg kell határozni a támogatási kérelmek benyújtásának és a támogatás kifizetésének határidejét.

                     (14)

                     Az (EU) 2017/39 végrehajtási rendelet 7. cikkének (3) bekezdése szabályokat állapít meg az igénybe nem vett uniós támogatásoknak az iskolaprogramban részt vevő azon tagállamok közötti újraelosztására vonatkozóan, amelyek értesítést küldtek arról, hogy készek a részükre megállapított indikatív előirányzatnál magasabb összeget is felhasználni. Az indikatív előirányzatból egy másik tagállam részére újraelosztható összeg az alapján kerül megállapításra, hogy az érintett tagállam az előző tanévben milyen mértékben használta fel az uniós támogatás végleges előirányzatát. A tagállamok által a COVID-19-világjárvány kezelése érdekében bevezetett, kijárási korlátozásokkal kapcsolatos szabályok – köztük az oktatási intézmények ideiglenes bezárása – a 2019/2020-as tanévben az uniós támogatások felhasználásának visszaeséséhez vezethetnek. Ezért helyénvaló az (EU) 2017/39 végrehajtási rendelet 7. cikkének (3) bekezdésétől eltérve arról rendelkezni, hogy az uniós támogatás kérelmekben foglalt összegeken felüli részének a 2021/2022-es tanévben az iskolaprogramban részt vevő tagállamok közötti újraelosztása során a 2019/2020-as tanévben felhasznált uniós támogatás mértéke ne kerüljön figyelembevételre.

                     (15)

                     Tekintettel az azonnali intézkedés szükségességére, indokolt előírni, hogy e rendelet az Európai Unió Hivatalos Lapjában való kihirdetésének napján lépjen hatályba.

                     (16)

                     Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,

               ELFOGADTA EZT A RENDELETET:
         I. CÍM

            GYÜMÖLCS ÉS ZÖLDSÉG

            1. cikk
            Eltérések az (EU) 2017/892 végrehajtási rendelettől

               (1)   A 9. cikk (3) bekezdésének b) pontjától eltérve a 2020. február 15-ig benyújtott támogatási kérelmek kiterjedhetnek a 2019. évre programozott, de 2019. december 31-ig végre nem hajtott műveletekkel kapcsolatos kiadásokra, amennyiben e műveletek 2020. augusztus 15-ig végrehajthatók.

               (2)   A 9. cikk (3) bekezdésének b) pontjától eltérve a 2021. február 15-ig benyújtandó támogatási kérelmek kiterjedhetnek a 2020. évre programozott, de 2020. december 31-ig végre nem hajtott műveletekkel kapcsolatos kiadásokra, amennyiben e műveletek 2021. augusztus 15-ig végrehajthatók.

         II. CÍM

            BOR

            2. cikk
            Eltérések az (EU) 2016/1150 végrehajtási rendelettől

               (1)   Az (EU) 2016/1150 végrehajtási rendelet 2. cikkének (1) bekezdésétől eltérve a tagállamok az 1308/2013/EU rendelet 45. cikke (1) bekezdésének a) pontjában és 46–52. cikkében említett intézkedésekkel kapcsolatban szükség esetén a 2020-as pénzügyi év során bármikor – de legkésőbb 2020. október 15-ig – változtatásokat hajthatnak végre a borágazatban megvalósuló nemzeti támogatási programjaikban az 1308/2013/EU rendelet 41. cikkének (5) bekezdése szerint.

               (2)   Az (EU) 2016/1150 végrehajtási rendelet 8. cikkétől eltérve a 2020-as pénzügyi év során a tagállamok dönthetnek úgy, hogy:

                           a)

                           a szóban forgó cikk b) pontja szerint meghatározzák a zöldszüreti támogatásra vonatkozó kérelmek említett benyújtási határidejét, amelynek április 15. és június 30. közé kell esnie;

                           b)

                           eltekintenek a szóban forgó cikk c) pontjában említett, a zöldszüret alkalmazását indokló várható piaci helyzet meghatározásától;

                           c)

                           június 30-ig meghatározzák a zöldszüreti műveletek 1308/2013/EU rendelet 47. cikke (1) bekezdésében meghatározott követelményekkel összhangban történő végrehajtásának határidejét, amelynek a zöldszüreti támogatásra vonatkozó kérelmek e cikk a) pontjában meghatározott benyújtási határidejét követő időpontra kell esnie. Ennek a határidőnek bármely terület esetében meg kell előznie a szüret szokásos idejét (Baggiolini-féle N-szakasz, illetve a BBCH-skála szerinti 89. szakasz).

         III. CÍM

            OLÍVAOLAJ ÉS ÉTKEZÉSI OLAJBOGYÓ

            3. cikk
            Eltérések a 615/2014/EU végrehajtási rendelettől

               (1)   A 615/2014/EU végrehajtási rendelet 2. cikkének (2) és (4) bekezdésétől eltérve az illetékes hatóság elfogadhatja a munkaprogramok módosításait, amennyiben:

                           a)

                           a javasolt változtatások célja a 2018. április 1-jén kezdődött hároméves munkaprogram végrehajtásának második évéhez tartozó tevékenységek módosítása és 2020. március 31. utánra történő átütemezése;

                           b)

                           az érintett tevékenységekre a COVID-19-világjárvány következtében kialakult akadályok miatt nem került sor kellő időben;

                           c)

                           a kedvezményezett szervezet 2020. június 30-ig kérelmezi a végrehajtás második évében 2020. április 1. előtt végzett tevékenységeknek megfelelő támogatásnak a 615/2014/EU végrehajtási rendelet 5a. cikkében említett részleges kifizetését;

                           d)

                           az érintett tevékenységek uniós finanszírozására a 615/2014/EU végrehajtási rendelet 5. cikkével összhangban a végrehajtás második évében kerül sor.

                     A 615/2014/EU végrehajtási rendelet 5. cikkének (4) bekezdése nem alkalmazandó az e cikk első albekezdésének d) pontja alapján módosított munkaprogramokra.

               (2)   A 615/2014/EU végrehajtási rendelet 2. cikke (6) bekezdésének a) pontjától eltérve a munkaprogramok módosításának bejelentésére vonatkozó két hónapos határidő nem alkalmazandó, amennyiben:

                           a)

                           a javasolt változtatások a 2018. április 1-jén kezdődött hároméves munkaprogram végrehajtásának harmadik évéhez tartozó tevékenységekhez kapcsolódnak;

                           b)

                           az eredetileg tervezett tevékenység a COVID-19-világjárvány következtében kialakult akadályok miatt részben vagy teljes egészében nem valósult vagy nem valósítható meg;

                           c)

                           a módosított tevékenységre annak illetékes hatóság általi elfogadását követően kerül sor.

         IV. CÍM

            NEMZETI MÉHÉSZETI PROGRAMOK

            4. cikk
            Eltérések az (EU) 2015/1368 végrehajtási rendelettől
            Az (EU) 2015/1368 végrehajtási rendelet 6. cikkének (1) bekezdésétől eltérve a tagállamok módosíthatják méhészeti programjaikat annak érdekében, hogy a 2020-as méhészeti évre tervezett intézkedéseket 2020. július 31. után, de legkésőbb 2020. szeptember 15-ig lehessen végrehajtani. Ezeket az intézkedéseket úgy kell tekinteni, hogy azokat a 2020-as méhészeti év tekintetében hajtották végre.
            Az ilyen módosításokról a tagállamok értesítik a Bizottságot, és azok a Bizottság általi jóváhagyásukat követően hajthatók végre. Az ilyen módosítások iránti kérelmek benyújtásának és jóváhagyásának az említett rendelet 6. cikkének (2) és (3) bekezdésében meghatározott eljárással összhangban kell történnie.

         V. CÍM

            ISKOLAPROGRAM

            5. cikk
            Eltérések az (EU) 2017/39 végrehajtási rendelettől

               (1)   Az (EU) 2017/39 végrehajtási rendelet 1. cikkének (2) bekezdésétől eltérve a 2019/2020-as tanév időtartama 2020. szeptember 30-ig meghosszabbításra kerül.

               (2)   Az (EU) 2017/39 végrehajtási rendelet 4. cikkének (3) bekezdésétől eltérve a 2019/2020-as tanév 2020. július 31. után megvalósuló tevékenységeihez kapcsolódó támogatási kérelmek két hétnél rövidebb időszakokra is vonatkozhatnak.

               (3)   Az (EU) 2017/39 végrehajtási rendelet 4. cikkének (4) és (5) bekezdésétől eltérve a 2019/2020-as tanév 2020. július 31. után megvalósuló tevékenységeihez kapcsolódó támogatási kérelmeket 2020. szeptember 30-ig kell benyújtani. E határidő túllépése esetén a támogatás nem kerül kifizetésre.

               (4)   Az (EU) 2017/39 végrehajtási rendelet 5. cikkének (3) bekezdésétől eltérve az illetékes hatóságok 2020. október 15-ig fizetik ki a 2019/2020-as tanév 2020. július 31. után megvalósuló tevékenységeihez kapcsolódó támogatást.

               (5)   Az (EU) 2017/39 végrehajtási rendelet 7. cikke (3) bekezdésének első albekezdésétől eltérve az említett albekezdésben leírt számítás nem alkalmazandó a 2021/2022-es tanévre vonatkozó uniós támogatás végleges előirányzatának kiszámítására.

            6. cikk
            Hatálybalépés
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. április 30-án.

                  a Bizottság részéről

                  az elnök

               Ursula VON DER LEYEN

            (1)  HL L 347., 2013.12.20., 671. o.

            (2)  A Bizottság (EU) 2017/892 végrehajtási rendelete (2017. március 13.) az 1308/2013/EU európai parlamenti és tanácsi rendeletnek a gyümölcs- és zöldség-, valamint a feldolgozottgyümölcs- és feldolgozottzöldség-ágazatra történő alkalmazására vonatkozó szabályok megállapításáról (HL L 138., 2017.5.25., 57. o.).

            (3)  A Bizottság (EU) 2016/1150 végrehajtási rendelete (2016. április 15.) a borágazatban megvalósuló nemzeti támogatási programok tekintetében az 1308/2013/EU európai parlamenti és tanácsi rendelet alkalmazása szabályainak megállapításáról (HL L 190., 2016.7.15., 23. o.).

            (4)  A Bizottság (EU) 2020/133 végrehajtási rendelete (2020. január 30.) a borágazatban megvalósuló nemzeti támogatási programok tekintetében az 1308/2013/EU európai parlamenti és tanácsi rendelet alkalmazása szabályainak megállapításáról szóló (EU) 2016/1150 bizottsági végrehajtási rendelettől való eltérésről (HL L 27., 2020.1.31., 24. o.).

            (5)  A Bizottság 615/2014/EU végrehajtási rendelete (2014. június 6.) az 1306/2013/EU európai parlamenti és tanácsi rendeletnek, valamint az 1308/2013/EU európai parlamenti és tanácsi rendeletnek az olívaolaj- és az étkezésiolajbogyó-ágazat támogatásához kapcsolódó munkaprogramok tekintetében történő alkalmazására vonatkozó részletes szabályok megállapításáról (HL L 168., 2014.6.7., 95. o.).

            (6)  A Bizottság (EU) 2015/1368 végrehajtási rendelete (2015. augusztus 6.) az 1308/2013/EU európai parlamenti és tanácsi rendeletnek a méhészeti ágazatban nyújtott támogatások tekintetében történő alkalmazására vonatkozó szabályok megállapításáról (HL L 211., 2015.8.8., 9. o.).

            (7)  A Bizottság (EU) 2017/39 végrehajtási rendelete (2016. november 3.) az 1308/2013/EU európai parlamenti és tanácsi rendeletnek a gyümölcsök és zöldségek, a banán és a tej oktatási intézményekben való biztosításához nyújtott uniós támogatás tekintetében történő alkalmazására vonatkozó szabályokról (HL L 5., 2017.1.10., 1. o.)


title: A Bizottság (EU) 2020/915 végrehajtási rendelete (2020. június 25.) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról („Riso Nano Vialone Veronese” [OFJ])

text:
                  2.7.2020

                  HU

                  Az Európai Unió Hivatalos Lapja

                  L 209/5

         A BIZOTTSÁG (EU) 2020/915 VÉGREHAJTÁSI RENDELETE
         (2020. június 25.)
         az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról („Riso Nano Vialone Veronese” [OFJ])
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 53. cikke (1) bekezdésének első albekezdésével összhangban a Bizottság megvizsgálta Olaszország kérelmét, amely az 205/2009/EK bizottsági rendelet (2) alapján bejegyzett „Riso Nano Vialone Veronese” oltalom alatt álló földrajzi jelzéshez kapcsolódó termékleírás módosításának jóváhagyására irányul.

                     (2)

                     A szóban forgó módosítás az 1151/2012/EU rendelet 53. cikkének (2) bekezdése értelmében nem tekinthető kisebb jelentőségűnek, ezért a Bizottság a módosítás iránti kérelmet (3) az említett rendelet 50. cikke (2) bekezdésének a) pontja alapján közzétette az Európai Unió Hivatalos Lapjában.

                     (3)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a termékleírás módosítását jóvá kell hagyni,

               ELFOGADTA EZT A RENDELETET:

            1. cikk
            A „Riso Nano Vialone Veronese” (OFJ) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 25-én.

                  a Bizottság részéről,

                  az elnök nevében,

               Janusz WOJCIECHOWSKI

                  a Bizottság tagja

            (1)  HL L 343., 2012.12.14., 1. o.

            (2)  A Bizottság 205/2009/EK rendelete (2009. március 16.) az oltalom alatt álló eredetmegjelölések és földrajzi jelzések nyilvántartásában szereplő egyik elnevezéshez tartozó termékleírás kisebb jelentőségű módosításainak jóváhagyásáról (Riso Nano Vialone Veronese [OFJ]) (HL L 71., 2009.3.17., 15. o.).

            (3)  HL C 70., 2020.3.4., 33. o.